הותר לפרסום: השב"כ מנע פיגוע תופת בירושלים | כל העיר ירושלים
מטען חבלה מוכן להפעלה אותר בחברון - לפי השב"כ פיגוע התופת היה מיועד להתבצע בתוך ירושלים. שלושה פעילי חמאס נעצרו
פורסם בתאריך: 6.8.19 15:33
הותר לפרסום: השב"כ מנע פיגוע תופת בירושלים. מטען חבלה שהיה מוכן להפעלה אותר בחברון, כך גם אותרה מעבדת חבלה.
המטען והכוונה לבצע באמצעותו פיגוע בירושלים התגלו על ידי שירות הביטחון הכללי בשיתוף צה"ל ומשטרת ישראל. "בשבועות האחרונים נחשפו באיזור יהודה ושומרון מספר חוליות צבאיות של חמאס", נמסר משב"כ, "אשר פעלו בהכוונת הזרוע הצבאית של חמאס ברצועת עזה ותכננו להוציא לפועל פיגועים נגד מטרות ישראליות ומטרות של הרשות הפלסטינית. הפעילים באיו"ש הונחו להקים חוליות לטובת מימוש פיגועי חטיפה, ירי ודקירה, לרכוש אמל"ח ולאתר ולגייס פעילים נוספים לביצוע פעולות טרור. במהלך חקירה מאומצת של שב"כ נחשפה חוליית חמאס שפעלה באיזור חברון בהכוונה והנחייה ישירה של הזרוע הצבאית של ארגון הטרור חמאס ברצועת עזה".
בשב"כ מציינים כי במהלך יוני 2019 נעצר בביתו שבחברון תאמר ראג'ח רג'בי, בן 22. תאמר הינו סטודנט במכללת הפוליטכניק בחברון, מוכר כפעיל בארגון "אל כותלה אלאסלאמיה", הפועל מטעם החמאס. "פעילי ארגון 'אל כותלה אלאסלאמיה' מהווים דור העתיד של פעילי החמאס, ואף ניכר כי נעשה מאמץ, במסגרת חברותם בארגון, להקצין את עמדותיהם ותפיסותיהם האידיאולוגיות לצורך הכשרתם כפעילים צבאיים. בעת מעצרו, הסגיר תאמר מטען חבלה במשקל שלושה ק"ג, עליו הוצמדו עשרות חלקי מתכת להגדלת הרסס והפגיעה בעת הפיצוץ. מטען יועד לטובת מימוש פיגוע תופת. במסגרת חקירתו של תאמר בשב"כ עלה כי גויס לאחרונה על ידי פעילי חמא"ס מרצועת עזה על מנת שישמש כיצרן חומרי נפץ ומטענים".
בשב"כ מספרים כי "תאמר הוכשר על ידי התשתית מרצועת עזה באמצעות האינטרנט תוך העברת תדרוך מפורט באשר לרכישת הרכיבים הנדרשים לייצור חומרי נפץ ואופן ייצורו. מלבד מטען הנפץ שהוסגר, התבקש תאמר לייצר מטענים נוספים באמצעות מעבדת חבלה מאולתרת שבנה. במסגרת חקירתו עלה עוד כי תאמר גייס לפעילות את חברו ללימודים, יוסף אטרש, פעיל כותלה אלאסלאמיה מרכזי, בן 22, במוצאו מכפר ראעי בשומרון. יוסף סייע לתאמר ברכישת הרכיבים הנדרשים לייצור המטען. ייצור חומרי הנפץ התבצע בסביבה אזרחית תוך כדי סיכונם של תושבים תמימים בקרבת מקום. כך לדוגמא אוחסנו חומרים בתחומי בית הספר הסמוך לביתו של תאמר".
"סיכול הפיגוע האמור מהווה סיכול נוסף, לאחר מעצרו של מומחה חבלה אשר הוכשר בידי הזרוע הצבאית של החמאס במהלך חודש מאי 2019, לאחר שנכנס לאיו"ש באישור הומניטרי לטובת קבלת טיפול רפואי", כך נמסר משב"כ.
הגורמים ברצועת עזה אשר עסקו בתכנון וכוונת הפיגוע שסוכל הם: רמזי אלעוק, בן 38, במוצאו ממחנה הפליטים עאידה, פעיל חמאס שגורש לרצועת עזה; אחמד כתרי, בן 29, תושב ג'בליה, פעיל הזרוע הצבאית של חמאס, פעיל בכיר בגדוד מערב ג'בליה.
גורם בכיר בשב"כ מוסיף ואומר כ "הזרוע הצבאית של ארגון הטרור חמאס ברצועת עזה ממשיכה להשקיע מאמצים רבים בהקמת תשתיות טרור באיו"ש במטרה לקדם פיגועים בשטחי ישראל שמטרתם ערעור היציבות האזורית. ארגון הטרור חמאס אינו בוחל באמצעים ומנצל צעירים באיו"ש תוך פגיעה בהם ובבני משפחותיהם לטובת קידום פעולות טרור, ואף מנצל אישורים הומניטריים שמעניקה מדינת ישראל לצורך כך. שירות הביטחון הכללי יחד עם צה"ל ומשטרת ישראל ימשיך לפעול לסיכול מבעוד מועד של פיגועי טרור שארגון הטרור חמאס פועל להוציא נגד אזרחי ישראל".
סיפור קצר לפסח - תהילת החג וקדושתו
הקורבן ה-13 למחלת הקורונה בירושלים - בת 90 נפטרה בשערי צדק
משערי צדק נמסר כי הנפטרת, בת 90, אושפזה לפני כשבוע במחלקה המבודדת לחולי קורונה והיא סבלה ממחלות רקע רבות ומורכבות. הבוקר נקבע מותה